Kim Mortensen (S), 2010-10-26:
Jeg siger tak – og så har jeg jo lidt ekstra tid.
Jeg vil starte med at tilkendegive, at Socialdemokratiet kan støtte dette lovforslag, som er en del af globaliseringsaftalen mellem regeringen, Socialdemokratiet, Radikale og Dansk Folkeparti.
Men vi ser med stor alvor på, at flere unge må afbryde deres planlagte erhvervsuddannelse, alene fordi de ikke kan få en praktikplads.
Ikke alene er det en skam for mange af de unge, det går ud over, det er også en skam for det samfund, der kommer til at mangle uddannet og kvalificeret arbejdskraft, og for det erhvervsliv, som mister indtjening og udviklingsmuligheder og derfor risikerer at måtte flytte deres produktion til udlandet.
I dag er der mere end 8.000 unge, der mangler en praktikaftale og derfor ikke kan gøre deres erhvervsuddannelse færdig.
Siden VKO kom til i 2001, har færre unge gennemført en uddannelse.
En af årsagerne er netop det store frafald, der er i erhvervsuddannelserne, og de manglende praktikmuligheder.
Det skal der laves om på, og vi ser initiativerne i dette lovforslag, som vi behandler nu, som en af vejene at gå.
Lovforslaget indebærer en forøget bonus til de virksomheder, der ansætter en ung elev i praktik, fra 50.000 kr. til 70.000 kr., og det gælder de lange praktikaftaler frem for de mange korte praktikaftaler, der er indgået.
Lovforslaget indeholder tillige en opstramning af adgangen til AER-finansieret praktik for uddannelsessøgende fra tredjelande, så AER-ordningen, altså Arbejdsgivernes Elevrefusion, ikke misbruges til billig arbejdskraft, men i stedet målrettes mod praktikstøtte til uddannelsessøgende fra Danmark og EU.
For Socialdemokraterne er der ingen tvivl om, at der venter et stort stykke arbejde for at genskabe tilliden til erhvervsuddannelserne.
Vi ser alt for store frafald, vi ser erhvervsskoler, der mangler tusindvis af elever på hovedforløbene, og vi ser unge, der aktivt vælger erhvervsuddannelserne fra – og dette, på trods af at det er det modsatte, vi har brug for.
AER-ordningen sikrer, at de virksomheder, der ikke tager elever og lærlinge og dermed ikke er med til at uddanne fremtidens arbejdskraft, er med til at finansiere udgifterne for de virksomheder, der påtager sig denne vigtige opgave.
Men selv om dette er en del af løsningen, er det ikke hele løsningen.
Inden for f.eks. industriens område virker AER-ordningen ikke, og som det også fremgår af DA’s høringssvar til dette lovforslag, bliver udvidelsen af AER-ordningen da også modtaget lunkent.
Det er en skam, fordi erhvervsuddannelserne netop altid har baseret sig på, at arbejdsgiveren har haft en egeninteresse i at uddanne fremtidens arbejdskraft.
Den fælles interesse har DA tilsyneladende svært ved at skaffe opbakning til.
Og når Dansk Industri i dag tillige melder hus forbi og undsiger skolepraktikordningen, er der for os at se brug for at skabe enighed og opbakning i erhvervslivet om at tage del i denne vigtige samfundsopgave, ikke mindst når man samtidig har det problem, at mangelen på praktikpladser inden for industriens område er dobbelt så stor som inden for erhvervsuddannelserne generelt.
Jeg skal også på vegne af De Radikales ordfører, som ikke kunne være her i dag på grund af forhandlinger andre steder end i Folketingssalen, tilkendegive, at Det Radikale Venstre kan støtte lovforslaget.
Og som sagt kan Socialdemokratiet også støtte lovforslaget.